b'\n_START_ARTICLE_\nKuzma Petrovas-Vodkinas\n_START_PARAGRAPH_\nKuzma Petrovas-Vodkinas (rus. \xd0\x9a\xd1\x83\xd0\xb7\xd1\x8c\xd0\xbc\xd0\xb0 \xd0\xa1\xd0\xb5\xd1\x80\xd0\xb3\xd0\xb5\xd0\xb5\xd0\xb2\xd0\xb8\xd1\x87 \xd0\x9f\xd0\xb5\xd1\x82\xd1\x80\xd0\xbe\xd0\xb2-\xd0\x92\xd0\xbe\xd0\xb4\xd0\xba\xd0\xb8\xd0\xbd, 1878\xe2\x80\x931939\xc2\xa0m.)\xc2\xa0\xe2\x80\x93 XX a. pirmos pus\xc4\x97s Rusijos tapytojas, iliustratorius, teatro dailininkas, ra\xc5\xa1ytojas.\n_START_SECTION_\nBiografija\n_START_PARAGRAPH_\nKuzma Petrovas-Vodkinas gim\xc4\x97 1878\xc2\xa0m. lapkri\xc4\x8dio 5 d. Chvalinske prie Volgos up\xc4\x97s (Saratovo sritis). 1893\xe2\x80\x931895\xc2\xa0m. jis mok\xc4\x97si tapybos ir pie\xc5\xa1imo pas F. Burov\xc4\x85 Samaroje. 1897\xe2\x80\x931904\xc2\xa0m. mok\xc4\x97si Maskvos tapybos, skulpt\xc5\xabros ir architekt\xc5\xabros mokykloje vadovaujamas N. Kasatkino ir V. Serovo. 1901\xc2\xa0m. tobulinosi Miunchene. Baig\xc4\x99s mokslus keliavo po Europ\xc4\x85, pabuvojo \xc5\xa0iaur\xc4\x97s Afrikoje. Nuo 1908\xc2\xa0m. K. Petrovas-Vodkinas apsigyveno Sankt Peterburge, 1910\xe2\x80\x931917\xc2\xa0m. mok\xc4\x97 E. Zvancevos mokykloje, dalyvavo \xe2\x80\x9eMeno pasaulio\xe2\x80\x9c parodose. Jo k\xc5\xabryba buvo paveikta pranc\xc5\xabz\xc5\xb3 P. Sezano, P. Gogeno, A. Matiso bei ruso V. Boriso-Musatovo dail\xc4\x97s. Jis taip pat \xc4\xaf savo paveikslus \xc4\xafpyn\xc4\x97 senosios Rusijos dail\xc4\x97s ir ankstyvojo ital\xc5\xb3 renesanso tapybos bruo\xc5\xbe\xc5\xb3, suteik\xc4\x97 jiems simbolistini\xc5\xb3, alegorini\xc5\xb3 prasmi\xc5\xb3. Garsiausiu i\xc5\xa1 ankstyv\xc5\xb3j\xc5\xb3 jo k\xc5\xabrini\xc5\xb3 minima \xe2\x80\x9eRaudono arklio maudyn\xc4\x97\xe2\x80\x9c (1912)._NEWLINE_Po 1917\xc2\xa0m. Spalio revoliucijos K. Petrovas-Vodkinas 1918\xe2\x80\x931933\xc2\xa0m. d\xc4\x97st\xc4\x97 Sankt Peterburgo dail\xc4\x97s akademijoje. Revoliucij\xc4\x85 dailininkas mat\xc4\x97 visai ne kaip kruvin\xc4\x85 perversm\xc4\x85 ir tai perteik\xc4\x97 idealizuojan\xc4\x8diuose paveiksluose (\xe2\x80\x9eSankt Peterburgo Madona\xe2\x80\x9c (1918) ir to meto natiurmortai). Dailininkas ir toliau dirbo idealizuojan\xc4\x8diu stiliumi (\xe2\x80\x9eAnos Achmatovos potretas\xe2\x80\x9c (1922), \xe2\x80\x9eKomisaro mirtis\xe2\x80\x9c (1928) ir \xe2\x80\x9eLenino portretas\xe2\x80\x9c (1934)). Dailininko konfliktas su SSSR sovietine realybe v\xc4\x97lyvaisiais metais atsiskleid\xc5\xbeia paveiksle \xe2\x80\x9eNaujak\xc5\xabriai\xe2\x80\x9c (1937), kuriame pavaizduota scena po pilietinio karo, kai \xc4\xaf pab\xc4\x97gusio \xe2\x80\x9ebur\xc5\xbeujaus\xe2\x80\x9c namus \xc4\xafsikelia darbininkas su savo \xc5\xa1eima i\xc5\xa1 kaimo. Kuzma Petrovas-Vodkinas mir\xc4\x97 1939\xc2\xa0m. vasario 15 d. Leningrade. Lietuvos dail\xc4\x97s muziejaus rinkiniuose yra jo paveikslas \xe2\x80\x9eDailininko \xc5\xbemonos portretas\xe2\x80\x9c.'